Document ID: 32000D0710

Απόφαση του Συμβουλίου
της 7ης Νοεμβρίου 2000
σχετικά με την προσχώρηση της Ευρωπαϊκής Κοινότητας στον κανονισμό αριθ. 67 της Οικονομικής Επιτροπής των Ηνωμένων Εθνών για την Ευρώπη περί εγκρίσεως τύπου ειδικών εξαρτημάτων των μηχανοκίνητων οχημάτων που χρησιμοποιούν υγραέρια στο σύστημά τους πρόωσης
(2000/710/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές ("αναθεωρημένη συμφωνία του 1958")(1), και ιδίως το άρθρο 3 παράγραφος 3 και το άρθρο 4 παράγραφος 2 δεύτερη περίπτωση,
την πρόταση της Επιτροπής,
τη σύμφωνη γνώμη του Ευρωπαϊκού Κοινοβουλίου(2),
Εκτιμώντας τα ακόλουθα:
(1) Με τον τροποποιημένο κανονισμό αριθ. 67 περί εγκρίσεως τύπου ειδικών εξαρτημάτων των μηχανοκίνητων οχημάτων που χρησιμοποιούν υγραέρια στο σύστημά τους πρόωσης, θα αρθούν τα τεχνικά εμπόδια στην εμπορία μηχανοκινήτων οχημάτων μεταξύ των συμβαλλομένων μερών όσον αφορά τα ειδικά εξαρτήματα αυτών των οχημάτων. Οι ομοιόμορφες προδιαγραφές του εν λόγω κανονισμού εξασφαλίζουν υψηλό βαθμό ασφάλειας και προστασίας του περιβάλλοντος.
(2) Ο τροποποιημένος κανονισμός αριθ. 67 κοινοποιήθηκε στα συμβαλλόμενα μέρη και θα αρχίσει να ισχύει για όλα τα συμβαλλόμενα μέρη που δεν γνωστοποίησαν τη διαφωνία τους, κατά την ημερομηνία ή τις ημερομηνίες που καθορίστηκαν στον εν λόγω κανονισμό, υπό μορφή κανονισμού προσαρτημένου στην αναθεωρημένη συμφωνία του 1958.
(3) Ο κανονισμός αριθ. 67 θα πρέπει να ενταχθεί στο σύστημα έγκρισης τύπου οχημάτων και να συμπληρώσει τοιουτοτρόπως την ισχύουσα στην Κοινοτική νομοθεσία,
ΑΠΟΦΑΣΙΖΕΙ:
Άρθρο μόνο
Η Ευρωπαϊκή Κοινότητα προσχωρεί στον κανονισμό αριθ. 67 της Οικονομικής Επιτροπής των Ηνωμένων Εθνών για την Ευρώπη περί εγκρίσεως τύπου ειδικών εξαρτημάτων των μηχανοκίνητων οχημάτων που χρησιμοποιούν υγραέρια στο σύστημά τους πρόωσης, όπως τροποποιήθηκε και κοινοποιήθηκε στα συμβαλλόμενα μέρη, εφόσον η τροποποίηση αρχίζει να ισχύει κατά την ημερομηνία ή τις ημερομηνίες που καθορίστηκαν στον εν λόγω κανονισμό.
Βρυξέλλες, 7 Νοεμβρίου 2000.

Labels: 14
8
13
18
15